
Hvad er det for en kugle 

på himlen? 

Af Ole Hermingsen 

„Kan I fortælle mig hvad det er for en kugle man ser på himlen?" 

Sådan startede Jørn Pilkjær, Rødby på Lolland sin henvendelse til SUFOI, da 
han fremsendte et foto til www.ufo.dkden 22. september 2004 og fortsætter: 

„Det ligner månen, men er det ikke. Den gik nemlig ned kl. 16.33. 
Billedet af solnedgangen har jeg taget tirsdag, den 7. september 2004, kl. 
19.55 i stik vestlig retning mellem Rødby og Rødbyhavn, og jeg så intet 
unormalt under optagelsen. 

Jeg har yderligere sendt billedet til TV2Vejret for at få et bud på, hvad jeg har 



Jørn Pilkjærs flotte billede af vesthimlen efter solnedgang viste en usædvanlig 
aftegning. 




En nærmere gennemgang 
af fotoet og dets 
billedoplysningerne 
fortæller, at fotoet er taget 
med et digitalt kamera af 
mærket HP PhotoSmart 
C935 på 1/60 sek., og der 
er anvendt blitz. Dette kan 
endvidere ses på billedet. 

Den lysende runde plet på 
Jørn Pilkjærs foto skyldes 
nu ikke et stort lysende 
objekt på himlen som f.eks. 

Månen. Pletten er opstået, 
fordi der er anvendt blitz 
ved optagelsen. Apparatet 
har selv udløst blitzen. 

Samtidig har der været en meget lille partikel i luften - støvkorn el.lign. - lige 
foran kameraet. Den lille - af blitzen oplyste - partikel aftegnes uskarpt pga. 
den korte afstand til objektivet på kameraet. Vi har tidligere til ufo-mail fået 
tilsendt flere fotos af denne type, og der er offentliggjort en artikel om denne 
type fænomen i vort tidsskrift ufo-nyt nr. 1/2004 med titlen »Orberne 
kommer«. Har andre læsere taget lignende fotos - eller måske helt andre med 
mærkelige ting på, vil vi i Skandinavisk UFO Information meget gerne kigge 
nærmere på dem. Fotos og oplysninger kan fremsendes via www.ufo.dk 


Form og udseende på denne forstørrelse 
bekræfter, at der var tale om en lille partikel i 
luften, oplyst af blitz nær kameraet. 


Blimp i luften over 
Baltimore 

Af Ole Henningsen 

For få dage siden blev den amerikanske alarmtelefon 911 i Baltimore-området i 
USA oversvømmet med opkald fra nervøse borgere, der ville gøre opmærksom 
på en usædvanlig gæst på nattehimlen. 

WBAL-TVs nyhedsreporter Lowell Melser fortalte 
efterfølgende, at U. S. Army havde testet sit nye luftskib 
dagen igennem over Washington D.C.-området. I løbet af 
9 aftenen havde luftskibet fortsat sin testflyvning over 
—Baltimore-området, og det var her luftskibet med sine 
vækker de^n 6 " nav '9 at ' ons ly s m - v - P a den mørke himmel havde vakt postyr, 
krftsktb ikke"«;! Luftskibet, der på amerikansk benævnes „blimp", er bl.a. 
stor udstyret med infrarøde kameraer og kan holde sig i luften i 

opmærksomhed. 24 timer. Det hvide, 178 fod lange, luftskib koster 2-4 mio. 

US dollars at fremstille og anvendes som et nyt led i det 
amerikanske terror-beredskab. 

Har man Media Player, Real Player eller lignende afspiller installeret på sin 
computer, kan man se nyhedsindslaget med det nye militære luftskib på 
himlen i WBAL-TV på denne adresse: 

http://www.thewbalchannel.com/news/3772071/detail.html 



Toutatis forbi i sikker 

afstand 

Af Ole Hermingsen 

„Asteroiden 4179 Toutatis gled forbi Jorden i sikker afstand onsdag 
den 29. september", fortæller astrofysiker Michael J. D. Linden-Vørnle fra 
Tycho Brahe Planetarium og fortsætter: 

„Knapt et halvt døgn før asteroiden Toutatis passerede forbi Jorden, blev den 
samtidigt observeret fra to observatorier i Chile. Derved kunne asteroidens 
afstand direkte bestemmes." 

Michael Linden-Vørnle fortæller videre: 

„Onsdag d. 29. september kl. 15:37 dansk tid gled den godt fire kilometer 
store asteroide Toutatis forbi Jorden i en afstand på 1,55 mio. km svarende til 
fire gange gennemsnitsafstanden til Månen. 

Passagen var den nærmeste af et så stort objekt i dette århundrede, hvilket 
naturligvis blev udnyttet for at studere asteroiden i stor detalje. Dette blev 
bl.a. gjort med radarobservationer, men også observationer i almindeligt 
synligt lys blev gennemført." 

Samtidige observationer 

Således har bl.a. de to observatorier i Chile, der drives af det Europæiske Syd 
Observatorium (ESO), samtidigt observeret Toutatis. Observationerne blev 
foretaget kl. 04:30 dansk tid - altså godt 11 timer før asteroiden med en 
hastighed på 11 km/s (knapt 40.000 km/t) gled tættest forbi Jorden. 




Billedet er en kombination af de to samtidige optagelser af 
Toutatis fra ESO's to observatorier i Chile: Paranal (rødt 
spor) og La Silla (grønt spor). Asteroiden ses som en streg, 
fordi den bevæger sig under den 60 sekunder lange 
optagelse. 

Foto: ESO 

Pa ra I la kseef f ekt 

Billederne optaget fra de to observatorier, der ligger 513 km fra hinanden, 
viser tydeligt, at asteroidens position i forhold til den fjerne baggrund af 
stjerner er forskellig. Det skyldes den såkaldte „parallakseeffekt", der nemt 
kan demonstreres ved at holde en finger op foran ansigtet og skiftevis betragte 
den med det ene og det andet øje. Fingeren ser ud til at hoppe frem og tilbage 
i forhold til baggrunden, fordi ens øjne ser fingeren under forskellige vinkler. 
Fordi asteroiden befandt sig så tæt på Jorden (ca. 1,64 mio. km) så de to 
observatorier på tilsvarende vis asteroiden under forskellige vinkler i forhold til 
de langt fjernere stjerner. Denne vinkelforskel kan bruges til at udregne 
afstanden til asteroiden - en teknik, der også bruges til at måle afstanden til de 
nærmeste stjerner. 

På denne illustration kan man se, hvordan asteroiden Toutatis 4179's 
bane i rummet skærer Jordens bane på visse tidspunkter. 

„For Toutatis' vedkommende var den enestående samtidige observation fra 
ESO-observatorierne tilstrækkelig god til at bestemme asteroidens afstand 
under optagelsen til 1.607.900 km. Denne værdi er i god overensstemmelse 
med den, der kan beregnes ud fra asteroidens formodede bane. Der er således 
tale om en uafhængig måling af afstanden, der sammen med radarmålingerne 
udbygger vores kendskab til Toutatis' bane", siger Michael Linden-Vørnle og 
slutter: 

„Studierne af Toutatis er både værdifulde for at lære mere om asteroider, men 
også for løbende at kunne vurdere risikoen for, at Toutatis rammer Jorden. Til 
alt held ser det ud til, at denne store asteroide (4,6 x 2,4 x 1,9 kubikkilometer) 
i de kommende århundreder ikke vil være på kollisionskurs med vores planet. 
Indtil videre er Toutatis således ikke en trussel, men en fantastisk mulighed for 
at studere en større asteroide i detaljer." 

Michael J. D. Linden-Vørnles artikel om denne specielle asteroide-passage kan i 
sin helhed ses på adressen: 

http://www.tycho.dk/article/articleview/2490/l/32/ 



Sådan forestiller man sig, at passagen af Jorden så ud set fra asteoriden 


Toutatis. 

Illustration: E. De Jong and S. Suzuki, JPL, NASA 

På NASAs Near Earth Object Program's hjemmeside 

http://neo.jpl.nasa.gOv/news/newsl44.html#animation kan man på 

animationer se Toutatis bevæge gennem himmelrummet med stjernerne som 
baggrund.: 







Har man et par blå/røde briller liggende til at se 
3-D fotos og illustrationer med, kan man få et 
godt indtryk af overflade og udseende af 
asteroiden 4179 Toutatis på denne gengivelse. 

Illustration: School of Electrical Engineering and Computer Science, 
Washington State University 


Ufoer i medierne 

Af Ole Henningsen 

Med mellemrum ser man omtale af ufo-fænomener i danske trykte medier - 
både uge- og dagblade. 

Omtalen kommer som oftest i forbindelse med ufo-observationer og efterlyser 
måske ekstra vidner til en aktuel observation. 

Til andre tider er der tale om artikler omhandlende ufo-fænomener generelt 
eller måske interviews med lokale ufo-interesserede. 

Når vi i Skandinavisk UFO Information - SUFOI - modtager og registrerer 
udklip om ufo-fænomener, skrives en kort notits om indholdet på vor 
hjemmeside www.ufo.dk under rubrikken „avisklip". 

Her kan alle vore læsere stifte bekendtskab med, hvad vi har modtaget, og 
hvad der skrives om ufo-fænomener i danske trykte medier. 



SUFOI - har i mere end 45 år samlet avisomtale fra danske trykte medier om 
ufoer. Langt de fleste af årene er indsamlingen sket ved hjælp af abonnement 
hos et avisudklipsbureau på danske ufo-udklip. Nogle af disse udklip får SUFOI 
tilsendt, når der eksempelvis blot er nævnt ordet „ufo" i forbindelse med helt 
andre emner i en artikel eller en notits. Denne type af udklip har vi ikke megen 
brug for. Andre måske mere væsentlige artikler overses af bureauet, og vi 
stifter så ikke bekendtskab med indholdet, eller dette sker kun ved et rent 
tilfælde. 

Ser du derfor som læser af et dagblad eller tidsskrift omtale af ufo-fænomener, 
vil vi i SUFOI gerne have materialet til vort arkiv. 

Du er derfor meget velkommen til at sende det til vor adresse: 

SUFOI 

Postboks 95 

6200 Aabenraa 

På denne måde kan du være med til at gøre indsamlingen og registreringen 
mere komplet til glæde for alle læsere. 

Naturligvis sker det også, at der optræder programmer med ufoer i de 
elektroniske medier, både radio- og TV. Erfarer du om kommende programmer 
i radio og TV, der evt. kunne være af interesse for ufo-mails læsere, så send 
en mail herom til Skandinavisk UFO Information - SUFOI. 

Hvis det sker i god tid, kan endnu flere måske nå at få nyheden og 
oplysningerne via ufo-mail. 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 



